Champiñón común

O **champiñón común** ou **champiñón de París**, (do francés *champignon*) (***Agaricus bisporus***) é unha especie de fungo basidiomiceto da familia *Agaricales*, cultivado extensamente para o seu uso en gastronomía. É o cogomelo máis empregado entre os fungos comestíbeis, prestándose en numerosas formas de consumo. Malia a micofobia galega tradicional, o consumo e cultivo do champiñón é común en Galiza hoxe en día.

## Descrición 
miniatura|right|Cultivo de *Agaricus bisporus*.
*A. bisporus* presenta un chapeu arredondado e lixeiramente achatado na parte superior. Durante o proceso de crecemento, este se atopa unido ao pé por medio dun anel simple, é dicir virado só cara a base; contra o final da fase de desenvolvemento abre, co que quedan á vista as lamelas típicas das agaricáceas. Estas están ceibas do pé, e co tempo tornan gradualmente dunha cor rosada a unha parda escura. O chapeu pode acadar os 18&nbsp;cm de diámetro, e o pé até oito de longo e tres de diámetro.

O trazo distintivo de *A. bisporus* é microscópico: as súas esporas (que miden de 5,5 a 8,5 por 4 a 6,5 µ), de forma elíptica, preséntanse dúas por cada basidio, no canto de catro como é habitual noutros *Agaricus*.

A variedade cultivada máis frecuentemente, *A. bisporus* var *hortensis*, é de cor branca en toda a súa superficie; a carne presenta algúns matices rosados. Esta variedade, orixinaria de Pensilvania —onde un granxeiro a obtivo mediante unha mutación ao chou— desprazou virtualmente do mercado, pola súa mellor adapción á conservación, á orixinal *A. bisporus* var *brunnescens*. Dependendo do punto de maduración co que se comercializa, esta última véndese baixo o nome de *portobello* —máis grande e desenvolvido— ou *crimini* —en etapa xuvenil—; adoitan presentar un maior tamaño que o mutante branco, e un chapeu é máis largo e achatado, destinándose especialmente ao consumo inmediato.

## Cultivo 
Coma outras especies do xénero, *A. bisporus* é saprófita. Preséntase en feixes ou fatos apertados, o que fai que a produción por m² sexa elevada. Cultívase polo xeral sobre *compost*, no que se inocula o micelio, normalmente usando grans de trigo estériles recubertos de hifas do fungo.

## Gastronomía 
O champiñón común ten un sabor neutro e delicado, cun recendo lixeiramente a noz nos exemplares máis maduros. É popular en gastronomía, incluso en Galiza, e de escaso rendemento calórico, contendo arredor de 20 calorías cada 100 gramos. É relativamente rico en fibra alimentaria, así como en vitamina B6, vitamina C, vitamina D, potasio e niacina. É utilizado na elaboración de pizzas, revoltos, tortillas etc.

## Sinónimos 
O basónimo de *A. bisporus* é *Psalliota hortensis* f. *bispora* J.E. Lange, 1926. Son tamén sinónimos os nomes científicos a seguir:
* *Agaricus bisporus* (J.E. Lange) Pilát, 1951
* *Agaricus bisporus* (J.E. Lange) Singer, 1951
* *Agaricus bisporus* var. *albidus* (J.E. Lange) Singer, 1961
* *Agaricus bisporus* var. *avellaneus* (J.E. Lange) Singer, 1961
* *Agaricus bisporus* var. *bisporus* (J.E. Lange) Pilát, 1951
* *Agaricus brunnescens* Peck, 1900
* *Agaricus campestris* var. *bisporus* Kligman, 1943
* *Agaricus campestris* var. *buchananii* Berk., 1860
* *Agaricus campestris* var. *elongatus* Berk., 1860
* *Agaricus campestris* var. *hortensis* Cooke, 1871
* *Agaricus cookeanus* Bon, 1985
* *Agaricus hortensis* (Cooke) Pilát, 1951
* *Agaricus hortensis* (Cooke) S. Imai, 1938
* *Agaricus subfloccosus* var. *bisporus (J.E. Lange) Hlaváček, 1951
* *Psalliota bispora* (J.E. Lange) F.H. Møller & Jul. Schäff., 1938
* *Psalliota bispora* f. *albida* (J.E. Lange) Treschew, 1944
* *Psalliota bispora* f. *avellanea* (J.E. Lange) Treschew, 1944
* *Psalliota campestris* var. *hortensis* (Cooke) Lloyd, 1899
* *Psalliota hortensis* (Cooke) J.E. Lange, 1926
* *Psalliota hortensis* f. *albida* J.E. Lange, 1939
* *Psalliota hortensis* f. *avellanea* J.E. Lange, 1939

## Notas 
## Véxase tamén 
### Outros artigos 
* Champiñón (xénero *Agaricus'')
### Bibliografía 
*